**אלון מדנס** (נולד בשנת 1976) הוא קצין בצה"ל בדרגת אלוף-משנה המשמש נספח זרוע היבשה בארצות הברית. שימש קצין אג"ם של פיקוד המרכז, מפקד עוצבת ברעם ומפקד גדוד 101. בעל צל"ש אלוף על לחימתו במבצע חומת מגן.

ביוגרפיה
--------

נולד וגדל בקריית אונו והתחנך בתיכון בן צבי ביישוב.

מדנס התגייס לצה"ל בשנת 1995, התנדב לצנחנים ושובץ בגדוד 202. עבר מסלול הכשרה כלוחם וקורס מ"כים חי"ר. לאחר הקורס שימש כמפקד כיתה בבא"ח צנחנים. לאחר קורס קציני חי"ר שב לגדוד 202, ומונה למפקד מחלקת הסיור בפלוגה המסייעת. בהמשך שימש סגן מפקד פלוגת מסלול. לאחר מכן מונה למפקד פלוגת מסלול של גדוד 202. בשנת 1999 מונה למפקד פלוגה בבה"ד 1, ושימש בתפקיד בפרוץ האינתיפאדה השנייה. לאחר מכן מונה למפקד הפלוגה המסייעת של גדוד 202, ושימש בתפקיד במהלך מבצע חומת מגן. הוא הוביל את הפלוגה בלחימתה בקרב שכם, בין היתר כנגד המחבלים שהתבצרו בקסבה. על פועלו וחתירתו למגע עם האויב עוטר בצל"ש אלוף, ממפקד פיקוד המרכז, יצחק איתן. בשנת 2002 מונה לסגן מפקד גדוד 202, בתחילת 2003 פיקד על מבצע למעצרו של ראש החזית הדמוקרטית בשכם, במהלך המבצע נפצע באורח בינוני מקליע שפגע ברגלו, לאחר שהחלים חזר לתפקידו, כסגן מפקד הגדוד. בהמשך יצא ללימודי משפטים בקריה האקדמית אונו, בסיומם מונה בשנת 2006 לקצין אג"ם של חטיבת הצנחנים. לאחר מכן יצא ללימודים בפו"ם.

בשנת 2009 הועלה לדרגת סא"ל ומונה לראש ענף נשק מסייע גדודי בחטיבת ביסלמ"ח, ושימש בתפקיד עד שנת 2010. בהמשך מונה למפקד גדוד 101 בין השנים 2010–2012. בתקופתו כמפקד הגדוד עורר את כעסם של ראשי ישיבות ההסדר, לאחר שלא הסכים לשלוח לוחמים בוגרי ישיבות ההסדר, מהמסלול לקורס מ"כים, בהמשך החלטתו בוטלה בהתערבות מפקדיו. לאחר מכן שימש כמפקד צוות במכללה לפיקוד טקטי בין השנים 2012–2014. ב-6 באוגוסט 2014 הועלה לדרגת אל"ם ומונה למפקד עוצבת ברעם. בתקופתו כמפקד החטיבה, הוביל הקמת מכשול מלאכותי נרחב בגבול גזרת החטיבה, במסגרת הקמת המכשול, כוחות הנדסיים חצבו וחשפו במדרונות ההרים הסמוכים ליישובים צמודי הגדר, ויצרו מצוקים גבוהים ומלאכותיים, דבר האמור להקשות ולכרסם משמעותית ביתרון שמעניק לחזבאללה, השטח ההררי התלול והצמחייה הסבוכה. את תפקידו סיים ב-16 ביוני 2016. ביולי 2016 מונה לקצין אג"ם של פיקוד המרכז, ושימש בתפקיד עד אוגוסט 2018. בסיום תפקידו יצא ללימודים במב"ל מחזור מ"ו. ב-2019 מונה לנספח יבשה בארצות הברית. 

באוגוסט 2022 יצא ספרו: "הקרב במוצב הדיסקוטק".

חיים אישיים והשכלה
------------------

מדנס נשוי לדנה ואב לשלושה. בעל תואר ראשון במשפטים מהקריה האקדמית אונו ובוגר המכללה לביטחון לאומי ותואר שני מאוניברסיטת חיפה.

לקריאה נוספת
------------

* אלון מדנס, "**הקרב במוצב הדיסקוטק** ", הוצאת כריכה, 2022.

קישורים חיצוניים
----------------

* טקס החלפת מפקד עוצבת "ברעם", באתר צה"ל (דרך ארכיון האינטרנט).
* פליקס פריש, כנגד כל הסיכויים: המפקד הפצוע שב לצנוח, באתר ynet, 25 במאי 2003.
* סיפור צל"ש האלוף של מ"פ הצנחנים אלון מדנס במבצע חומת מגן (שנת 2002), באתר הגבורה.
* רון בן ישי, "קיר לבן" של צה"ל מול חדירות בגבול הצפון, באתר ynet, 11 בספטמבר 2015.
* אתר הספר: הקרב במוצב הדיסקוטק מאת אלון מדנס, אוגוסט 2022.
* דודי פטימר, ‏"הסיפור הזה ישב אצלי על הלב, עכשיו אני מרגיש שסוף־סוף יש לי הקלה", באתר מעריב אונליין, 12 בספטמבר 2022.
* אפרים לפיד, **אלון מדנס, הקרב במוצב הדיסקוטק** - למות מבושה או להתגבר על הפחד.

הערות שוליים
------------

1. ↑  טקס החלפת מפקד עוצבת "ברעם", באתר צה"ל (דרך ארכיון האינטרנט).
2. ↑  גל פרל פינקל, "הבושה תסייע לנו להתגבר על הפחד", הבלוג **על הכוונת**, ‏ 3 בספטמבר 2022.
3. ↑  פליקס פריש, שני חיילים שנהרגו בג'נין יקבלו צל"ש, באתר ynet, 4 ביוני 2002.
4. ↑  שלושה פלשתינאים נהרגו בחילופי אש בשכם, באתר הארץ, 16 בפברואר 2003.
5. ↑  פליקס פריש, כנגד כל הסיכויים: המפקד הפצוע שב לצנוח, באתר ynet, 25 במאי 2003.
6. ↑  עמיחי אתאלי, מג"ד בצנחנים: חיילי הסדר לא יהיו מפקדים, באתר nrg‏, 21 ביוני 2011.
7. ↑  אורי פולק, ‏ביני"שים בצנחנים יוכלו לצאת לפיקוד, באתר כיפה, 8 ביולי 2011.
8. ↑  קובי פינקלר, מח"ט בנימין יקודם, באתר ערוץ 7, 20 ביולי 2015
9. ↑  איתי בלומנטל, אלוף-משנה אליעד (מואטי) מאור מונה למפקד עוצבת ברעם בפיקוד הצפון, באתר ynet, 16 ביוני 2016

| מפקדי עוצבת ברעם  |
| --- |
| 

|  |
| --- |
| בנימין בן אליעזר • גדעון מאירי • ישעיהו ארז • אברהם חידו • אבי תלם • עופר בן צבי • גבי אופיר • זאב זכרין • מתי הררי • אודי שלוי • שוקי שחרור • יחיאל גוזל • אילן הררי • ציון גזית • נמרוד רן • אלון פרידמן • דרור רופא • תמיר ידעי • חן ליבני • אופק בוכריס • רונן מרלי • רפי מילוא • ציון רצון • אלון מדנס • אליעד מאור • רועי לוי • עומר כהן • אורי דאובה |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007306005405171

 |